Min tyd om uitstaande belasting te betaalArgieffoto Belastingbetalers het net meer as 23 dae oor om uitstaande belasting te betaal ten einde boetes en rente te vermy. Uitstaande belastingopgawes moet onmiddellik ingedien word, het Sandile Memela, woordvoerder van die Suid-Afrikaanse Inkomstediens (SAID), gesê. “Belastingbetalers word aangeraai en aangemoedig om die regte ding, op die regte manier en betyds te doen deur te verseker dat al hul belastingskulde voor die sperdatum, 29 Maart, afgehandel word.” Memela het gewaarsku dat daar hoë verkeer op die SAID se netwerke verwag word naby aan die spertyd en het belastingbetalers aangemoedig om vroeg op 29 Maart al betalings te maak om moontlike netwerkvertragings te vermy. Dit geld veral vir BTW-indienings en -betalings, aksynsbelastingbetalings en bestaande betalingsreëlings wat met die SAID se skuldbestuurafdeling getref is. Indien jy onseker is oor hoeveel jy skuld of nie weet hoe om die betaling te maak nie, kan jy die SAID kontak by 0800 00 7277. Memela het belastingbetalers ook herinner dat dit ŉ kriminele oortreding is om nie ŉ belastingopgawe wat uitstaande is in te dien nie en dat die SAID regsaksie kan neem indien geld wat aan hom verskuldig is nie betaal word nie.